TSTH แรงต่อ 10% นิวไฮรอบ 9 ปี รับกำไรปี 64 กระฉูด – ราคาเหล็กพุ่ง
TSTH แรงต่อ 10% นิวไฮรอบ 9 ปี รับกำไรปี 64 กระฉูด – ราคาเหล็กพุ่ง
22 เม.ย. 2564

ผู้สื่อข่าวรายงานว่า ราคาหุ้น บริษัท ทาทา สตีล (ประเทศไทย) จำกัด (มหาชน) หรือ TSTH ณ เวลา 11.27 น. อยู่ที่ระดับ 1.49 บาท บวกไป 0.14 บาท หรือขึ้นไป 10.37% มูลค่าการซื้อขาย 370.19 ล้านบาท ซึ่งราคาหุ้นปรับตัวขึ้นทำนิวไฮต่อเนื่องในรอบ 9 ปี

ทั้งนี้ ปัจจัยที่ส่งผลให้ราคาหุ้น TSTH ปรับตัวขึ้นแรงต่อเนื่องในวันนี้ คาดว่ายังตอบรับในเรื่องผลประกอบการงบปี 2564 (เม.ย. 63-มี.ค.64) ประกอบกับราคาเหล็กเส้นในประเทศปรับตัวขึ้น
โดยผลการดำเนินสำหรับปี 64 สิ้นสุดวันที่ 31 มีนาคม 2564 (เม.ย.63-มี.ค.64) มีรายได้จากการขายและบริการที่เกี่ยวข้องขยับขึ้นมาอยู่ที่ 22,016.90 ล้านบาท จากงวดเดียวกันของปีก่อน 20,124.73 ล้านบาท ส่งผลให้บริษัทมีกำไรขยับขึ้นมาอยู่ที่ 630.55 ล้านบาท เพิ่มขึ้น 1,216.94% จากงวดเดียวกันของปีก่อน 47.88 ล้านบาท เนื่องจากราคาขายสินค้าดีขึ้นจากการฟื้นตัวของเศรษฐกิจโลกตามการ เพิ่มขึ้นของราคาวัตถุดิบ
นอกจากนี้ยังมีปัจจัยบวกจากราคาเหล็กเส้นในประเทศปรับตัวขึ้นอย่างร้อนแรง โดยปัจจุบันอยู่ที่ 22 บาท/กก. จากในช่วงเดือน เม.ย. 2563 ราคาอยู่ระดับ 16 บาท/กก. สะท้อนภาพการฟื้นตัวของเศรษฐกิจโลกทั้งในฝั่งของประเทศจีนที่เป็นผู้ผลิตและบริโภคเหล็กมากที่สุดในโลก รวมถึงเศรษฐกิจของสหรัฐอเมริกาที่กลับมาเติบโตแข็งแกร่งและกำลังจะมีโครงการลงทุนด้านสาธารณูปโภคจำนวนมาก